
Kukoricarost biofinomító szemléletű feldolgozása

Századunk egyik fontos feladata a fosszilis erőforrások helyett új nyersanyagforrások keresése, és azok biofinomító koncepcióban történő feldolgozása. Ilyen nyersanyag a Magyarországon nagy mennyiségben keletkező kukoricarost. A rost egy lignocellulóz biomassza, pontos összetétele eredetétől függően változik. Cellulóz és hemicellulóz tartalma szárazanyagra vonatkoztatva körülbelül 50%. A xilóz legjelentősebb felhasználási területe az élelmiszeripar: a xilitgyártás alapanyaga. Az arabinózt számos területen felhasználják: jelentős édesítőszer, vegyipari alapanyag, valamint számos bioaktív anyag prekurzora. A xilitelőállítás alapanyagaként szolgáló xilózt lignocellulózok savas hidrolízisével nyerik. Ez kémiai és biológiai úton is xilitté redukálható. A kémiai eljárás hátránya, hogy a katalitikus redukció nagytisztaságú xilózt igényel, ezért több, nagy költségű tisztítási lépést kell beiktatni. Alternatív módszer a mikrobiális úton történő redukció: a legfontosabb xilitelőállítók az élesztők, közülük is a Candida nemzetség tagjai. A biológiai redukció előnye, hogy kisebb költségű lehet, mint a kémiai eljárás, valamint, hogy nem igényel nagy tisztaságú xilózoldatot. Biológiai redukcióval különböző biomasszák - növényi, mezőgazdasági, vagy erdészeti hulladékok - is feldolgozhatók. Munkám célja a kukoricarost hemicellulóz frakciójában található arabinóz és xilóz szelektív eltávolítása volt. Az arabinóz és xilóz szelektív kinyerésének lehetőségét savas kezelések során vizsgáltam. A savas kezeléseket kísérleti tervek alapján végeztem: megvizsgáltam a savkoncentráció és a kezelési idő hatását híg kénsavas, illetve borostyánkősavas kezelés során. A kezelések eredményeit statisztikailag elemeztem. Arabinóz biotisztítási kísérleteket végeztem, melyek során megvizsgáltam négy élesztőtörzs, a Candida boidinii, Candida guilliermondii, Candida parapsilosis és Hansenula anomala szaporodását xilóz-, illetve arabinóztartalmú tápoldaton, majd az eredmények alapján kiválasztottam azt a törzset, amelyik az arabinózt nem fogyasztja. Xilitfermentációs kísérleteim során célom volt a kiválasztott törzzsel különböző rázatási, töltöttségi, kiindulási sejt- és xilózkoncentráció, valamint pH beállítások mellet xilit előállítása, és az eredmények alapján a legjobb beállítási kombináció meghatározása. A kapott eredmények alapján a kukoricarost alkalmas alapanyaga lehet olyan biofinomító eljárásnak mely arabinóz és xilit egyidejű előállítását teszi lehetővé.



